Primul a avut o valoare de 74.400 de lei, obiectul contractului fiind „difuzarea în direct și în reluare a ședințelor CJG și a unor emisiuni informative/mese rotunde la postul de televiziune TV Galați”. La sfârșit de an, instituția publică și societatea amintită au încheiat încă o înțelegere de 9.395 lei, pentru „difuzarea de mesaje de felicitare cuprinse în spoturi TV”. În total, circa 84.000 de lei, adică aproape 20.000 de euro, o sumă consistentă pentru o televiziune locală.

2015 si-a reluat emisiunea



Totuși, în 2015, președintele CJ și-a reluat programul tv. La început moderator a fost o jurnalistă care îl avea ca unic invitat pe șeful Consiliului Județean. Dar lui Bacalbașa nu i-a convenit postura de invitat și a trecut la butoane, redevenind moderatorul emisiunii „Ciocu mic în târgu mare”.

În decembrie 2015, l-a avut invitat pe un subordonat al său, Vali Viorel Sandu, directorul Serviciului de Administrare a Domeniului Public din cadrul CJ, iar acesta nu a ezitat să își laude șeful.

„Acum un an și jumătate, știți și dumneavoastră, totul a pornit de la dumneavoastră din birou, într-o dimineață, când am luat hotărârea și dumneavoastră ne-ați susținut, să putem să aplicăm niște proiecte europene foarte importante pentru zonele de agrement”, a afirmat Vali Sandu.

Mai mult, în emisiune, moderatorul Nicolae Bacalbașa încalcă flagrant Legea Audiovizualului, instigând la violență extremă. „Tot șmecherii de la vânătoare și-au bătut joc, într-o țară unde totuși Miorița este un reper național, să avem un câine per stână la șes, doi câini per stână la deal și trei câini per stână la munte. Ceea ce eu, ca român, îmi vine să iau toporul, să dau în cap”, a afirmat președintele CJ Galați.

Bacalbașa încalcă legea

Decizia nr. 220/24.02.2011 privind Codul de reglementare a conţinutului audiovizual arată, la articolul 68, că „radiodifuzorii nu pot difuza emisiuni de ştiri şi dezbateri prezentate sau moderate de oameni politici care deţin funcţii sau demnităţi publice”.

Președintele CJ nu discută cu RL

Șeful Consiliului Județean Galați refuză să discute cu jurnaliștii României libere. Ne-am adresat în repetate rânduri lui Nicolae Bacalbașa, solicitându-i punctele de vedere cu privire la unele aspecte din activitatea consiliului care par nereguli sau încălcări ale legii, dar sistematic acesta nu a luat în seamă adresele noastre. La ultima solicitare, chiar ne-a comunicat că refuză să răspundă la întrebările adresate de cotidianul „România liberă”, deși i-am adresat trei cereri în baza legii privind accesul liber la informații.

„Îmi vine să iau toporul, să dau în cap!” - Nicolae Bacalbașa, președintele CJ Galați